kardosdrur/scandi-wiki huggingface dataset:
Master of Public Health

Master of Public Health, MPH (Master i Folkesundhedsvidenskab) er en tværfaglig akademisk videreuddannelse i folkesundhedsvidenskab. Uddannelsen varer to år og er normeret til 90 ECTS. Første år er fuldtidsstudium, andet år er deltidsstudium. Uddannelsen kan tages både i København, Århus og Odense. 

Folkesundhedsvidenskab bidrager til at skabe et videnskabeligt fundament for arbejdet med at forbedre befolkningens sundhed og for øget indsigt i sammenhængen mellem sundhed og samfund. Folkesundhedsvidenskab er en tværfaglig disciplin, der bygger på den seneste forskning inden for blandt andet forebyggelse, sundhedsfremme, epidemiologi, sociologi, psykologi, politologi, organisation, sundhedsøkonomi og evaluering. Det tværfaglige aspekt bidrager til, at sundhedsvæsnet kan udvikles og drives bedst muligt.

Uddannelsens målgruppe 
Master of Public Health henvender sig til veluddannede personer med flere års relevant erhvervserfaring, som ønsker at forbedre deres kvalifikationer til at varetage opgaver i relation til folkesundhedsvidenskab. Adgangskravet er en kandidateksamen, en bacheloruddannelse, en professionsbacheloruddannelse eller en afsluttet mellemlang videregående uddannelse suppleret med dokumenteret videreuddannelse på akademisk niveau kombineret med minimum to års relevant erhvervserfaring.

Uddannelsens opbygning 
Master of Public Health er normeret til 90 ECTS point. Det meste af uddannelsens første år er tilrettelagt som fuldtidsstudium. Dette betyder, at deltagerne ikke kan varetage et fuldtidsjob i denne periode. Specialmodulerne kan tages enten som fuldtidsstudium i forlængelse af fællesmodulerne første år eller på deltid andet år, hvor der fortrinsvis arbejdes med masterafhandlingen og med en personlig vejleder. Derudover afholdes seks to-dages seminarer. Andet år kan deltagerne samtidigt varetage et deltidsjob. 

Første år er opdelt i moduler og giver 60 ECTS point. Det er delt op i obligatoriske fællesmoduler og specialmoduler.

De 4 fællesmoduler er:

 Fællesmodul 1 – Forskningsmetoder
 Fællesmodul 2 – Levekår og Sundhed
 Fællesmodul 3 – Organisation, ledelse og økonomi i sundheds- og socialvæsenet
 Fællesmodul 4 – Forebyggelse og sundhedsfremme
 
De 5 specialmoduler er:

 Forebyggelse og sundhedsfremme 
 Sundhedsvæsenets organisation og ledelse
 Epidemiologi og biostatistik
 Sundhedsøkonomi 
 Kvalitative analysestrategier
  
Andet år skrives der afhandling. Desuden afholdes der seks seminarer á to dage i emner, der understøtter arbejdet med masterafhandlingen. De studerende kan her få feedback på deres masterafhandlinger. Afhandlingen skrives med individuel vejledning. 
Andet år afsluttes med en mundtlig eksamen, som tager udgangspunkt i masterafhandlingen.

Eksterne henvisninger 
 www.publichealth.sdu.dk
 www.mph.ku.dk

Videregående uddannelser i Danmark
Stillingsbetegnelser inden for sundhed
Slacktivisme

Slacktivisme, fra engelsk slacker (drivert) og aktivisme, er former for aktivisme som fordrer ingen eller kun meget lille anstrengelse fra aktivistens hånd. Et eksempel på slacktivisme kan være at starte Facebook-grupper i protest mod noget, skrive under på en underskriftindsamling eller gå ind på en webside der giver sine annonceindtægter til velgørenhed.

Initiativer der kan beskrives som slacktivisme er Buy Nothing Day og Earth Hour.

Se også
 Awareness ribbon

Eksterne henvisninger 
 "Oh, Dearism", en minidokumentar af Adam Curtis der relaterer sig til feel-good slacktivisme

Aktivisme
Alexandra Instituttet

Alexandra Instituttet er en privatejet non-profit samfundsnyttig virksomhed, der arbejder med forskning, udvikling og innovation inden for it med det formål at skabe økonomisk vækst, velfærd og værdi i det danske samfund.

Alexandra Instituttet blev stiftet i 1999 og har siden 2012 været ejet af den selvstændige erhvervsdrivende fond Aarhus Universitets Forskningsfond. Siden 2007 har Alexandra Instituttet kunne kalde sig et GTS-institut (Godkendt Teknologisk Serviceinstitut).

Virksomheden har ca. 100 ansatte med hovedkontor i Aarhus i IT-byen Katrinebjerg samt en afdeling i København.

Eksterne henvisninger 
 Alexandra Instituttets hovedsite

Forskningsinstitutioner i Danmark
Virksomheder i Aarhus
Evangelos Zappas

Evangelos Zappas (græsk: Ευαγγέλης Ζάππας; 1800 i Labova e Kryqit, nutidens Albanien – 19. Juni 1865 i Broşteni (Ialomiţa), nutidens Rumænien) var en græsk forretningsmand og mæcen. Under den græske revolution tog han del i flere slag og steg i graderne til at blive major. Efter Grækenlands uafhængighed bosatte han sig i Valakiet, hvor han ophobede en formue og blev en af Østeuropas rigeste mænd. I 1859 finansierede han gennemførslen af forløberen for de moderne Olympiske Lege. Derudover finansierede han talrige institutioner og skoler, men også sportshaller og udstillingsbygninger.

Eksterne henvisninger 
 Kort biografi på zappas.org 
 Zappeion 

Erhvervsfolk fra Grækenland
MrGay.dk

MrGay.dk er den danske skønhedskonkurrence for bøsser, hvor vinderen går videre til Mr Gay Europe.
Konkurrencen har kørt i Danmark siden 2001 og afholdes af homobladet Out & About i samarbejde med forskellige sponsorer.

I Danmark er konkurrencen ikke så stor og foregår over længere tid. Til Mr Gay Europe foregår det hele på 5 dage, hvor der er prøver, shows og forskellige tests, som deltagerne skal igennem.

Vindere 
 2001: Martin Lindsgaard
 2002: Thomas Sørensen
 2003: Hugues Maxime Germany
 2004: Aflyst
 2005: Ingen konkurrence
 2006: Mikkel Svarre
 2007: Aflyst
 2008: Mitchel Nebelong-Ibsen (titlerne Mr.Gay Øresund og MrGay.dk  – dette år blev det afholdt i samarbejde med Sverige)
 2009: Ingen konkurrence
 2010: Brian Friis (MrGayUnderwear) & Mats Nielsen (MrGay.dk)
 2011: Jobbe Joller
 2012: Michael Sinan Aslanes
 2013: Christian-Sebastian Lauridsen
 2014: Ej afholdt
 2015: Ej afholdt
 2016: Ingen konkurrence ( tildelt MrGay.dk prisen til Danni Sigen )

Kilder

Ekstern henvisning 
 MrGay.dk's hjemmeside

Skønhedskonkurrencer
Etableret i 2001
LGBT
Night Ride Home

Night Ride Home  er titlen på Joni Mitchells  fjortende studiealbum (sekstende i alt), som blev udgivet i 1991. Det var den sidste af de fire album, hun fik udgivet på Geffen Records.

Albummet indeholdt ikke numre, der kom på hitlisterne som singler. Blandt numrene er "Cherokee Louise", der handler om en barndomsveninde, der blev udsat for seksuelle overgreb. I nummeret "Come in from the Cold" reflekterer Mitchell over barndommen i kontrast til at være midaldrende, mens titelnummeret var inspireret af en måneklar nat på Hawaii.

Numre 
Alle  numre er skrevet af Joni Mitchell selv med mindre andet er nævnt.
 "Night Ride Home" (3:21)
 "Passion Play (When All the Slaves Are Free)" (5:25)
 "Cherokee Louise" (4:32)
 "The Windfall (Everything for Nothing)"  (5:15)
 "Slouching Towards Bethlehem" (6:54) – baseret på digtet "The Second Coming" af W.B. Yeats
 "Come in from the Cold" (7:31)
 "The  Beat of Black Wings" (5:19)
 "Nothing Can Be Done"  (4:53) – tekst af Mitchell, musik af Larry Klein
 "The Only Joy in Town" (5:11)
 "Ray's Dad's Cadillac"  (4:33)
 "Two Grey Rooms" (3:57)

Musikere 
På albummet spiller Joni Mitchell på guitar, keyboard, percussion, lige som hun synger. På "The Only Joy in Town" spiller hun desuden obo, billatron og omnichord. Hun suppleres af sin daværende mand Larry Klein  (bas, keyboard, percussion, guitar), Vinnie Colaiuta (trommer), Michael Landau  (guitar), Bill Dillon  (guitar, steelguitar), Wayne Shorter  (sopransaxofon) og Alex Acuña  (percussion). Desuden synger Brenda Russell, David Baerwald og Karen Peris kor, mens Jeremy Lubbock stod for arrangementet og dirigerede på "Two Grey Rooms".

Cover 
Forsiden  af albummets cover kombinerer et fotografi af Mitchell, der er dækket af et silhuetbillede, hvor der i venstre side ses omridset af et ansigt set fra siden. Silhuetten omslutter hele coveret, så man kun ser panden, øjnene og det øverste af næse og kinder på Mitchell-fotoet, der i øvrigt et overbelyst, så huden ser meget bleg ud i kontrast til den sorte silhuet. I silhuetten lige under billedet er desuden indsat et landskab med en sø i centrum.

Hendes  navn er trykt i hvidt øverst med albummets  titel placeret i en mindre skriftstørrelsen nedenunder.

Joni Mitchell-album
Album fra 1991
Turbulent Indigo

Turbulent Indigo  er titlen på Joni Mitchells  femtende studiealbum (syttende i alt), som blev udgivet i 1994. Hun producerede selv albummet sammen med Larry Klein, som hun i øvrigt efter tolv års ægteskab blev skilt fra i samme periode. Albummet blev et af de mest anmelderroste af hendes album, og det modtog en Grammy Award for bedste popalbum i 1996.

Blandt albummets sange er titelnummeret, der er inspireret af Vincent van Gogh, "The Magdalene Laundries", der beskriver de lidelser, som irske såkaldt faldne kvinder oplevede i strengt ledede katolske hjem. "Sex Kills" beskriver en række aktuelle emner fra midten af 1990'erne som AIDS, global opvarmning og forbrugerisme, og "Yvette in English" handler om et tilfældigt møde mellem Pablo Picasso og en modvillig model.

Numre 
Alle  numre er skrevet af Joni Mitchell selv med mindre andet er nævnt.
 "Sunny Sunday" (2:21)
 "Sex Kills" (3:56)
 "How Do You Stop" (4:09) – skrevet af Charlie Midnight og Dan Hartman
 "Turbulent Indigo"  (3:34)
 "Last Chance Lost" (3:14)
 "The Magdalene Laundries" (4:02)
 "Not to Blame" (4:18)
 "Borderline"  (4:48)
 "Yvette in English" (5:16) – Mitchell og David Crosby
 "The Sire of Sorrown (Job's Sad Song)"  (7:08)

Musikere 
Ud  over sangen  bidrager Joni Mitchell på albummet på guitar og bas. Hun suppleres Larry Klein  (bas, keyboard), Jim Keltner (trommer), Michael Landau (guitar), Greg Leisz (steelguitar), Bill Dilon  (synthesizer), Stewart Smith (guitar), Wayne Shorter  (sopransaxofon) og Carlos Vega (trommer). Endvidere synger Mitchell duet med Seal på "How Do You Stop", og Charles Valentino og Kris Kello synger kor på "Yvette in English".

Cover 
Lige som titelnummeret er inspireret af van Gogh er også coveret kraftigt påvirket af denne maler, idet det meste af forsiden viser et af Joni Mitchells selvportrætter malet i van Goghs stil placeret i en markant, gammeldags træramme. Portrættet benytter sig af flere nuancer af indigo, lige som området til venstre på coveret, som ikke er dækket af maleriet, er farvet indigo. Mitchells navn og albummets titel ses øverst med cirka halvdelen på den blå kant og den anden halvdel på kanten af maleriets ramme.

Joni Mitchell-album
Album fra 1994
P520 Diana

P520 Diana er det første skib i Diana-klassen og er bygget til at patruljere i det danske territorialfarvand. Skibet er navngivet efter den romerske jagtgudinde Diana. Diana er, ligesom alle sine søsterskibe, bygget på Faaborg Værft.

Skibet er det syvende der bærer navnet Diana i dansk tjeneste:
 Diana (Fregat, 1804-1809)
 Diana (Korvet, 1818-1822)
 Diana (Fregat, 1823-1850)
 Diana (Skrueskonnert, 1864-1903)
 Diana (Inspektionsskib, 1917-1935)
 F345 Diana (Korvet, 1955-1974)
 P520 Diana (Patruljefartøj, 2007- )

Se også 
 Søværnet
 Diana-klassen

Referencer og eksterne links 

 Forsvaret.dk: Præsentation af Diana-klassen
 Forsvaret.dk: Navnet er Diana
 Flådens historie: Diana

Patruljefartøjer fra Danmark
Thomas Evers Poulsen

Thomas Evers Poulsen (født 17. januar 1978) er en dansk danser, som er mest kendt for at havet danset på Vild med dans siden programmets start i 2005.

Vild med dans 

Han er især kendt for sin deltagelse i sæson 1 af Vild med dans i foråret 2005, hvor han vandt sammen med skuespilleren Mia Lyhne. I anden sæson blev han en del af dommerpanelet, hvor han erstattede Kim Dahl. 

Han vendte tilbage som danser i sæson 3 og blev erstattet som dommer af Allan Tornsberg. I sæson 3 dansede han med Annette Heick. 

I 2007 medvirkede han i fjerde sæson, hvor han dansede Lisbeth Østergaard. 

Han var i 2008 med i 5. sæson af Vild med dans, hvor han dansede med Anne-Mette Rasmussen. Parret opnåede en fjerdeplads. 

I sæson 6 i 2009 dansede han med skuespilleren Pernille Højmark. 

I 2010 deltog han i sæson 7 af  Vild med dans, hvor han dansede med smykkedesigneren Christina Hembo.

I sæson 9 dansede han med golfspilleren Monica Christensen. 

I 2013 deltog han i sæson 10 dansede han med skuespilleren Mathilde Norholt. 

I 2014 deltog han i sæson 11 dansede han med politikeren Astrid Krag. Parret endte på en 3. plads. 

I sæson 12 i 2015 vandt han igen sammen med skuespilleren Ena Spottag.

Han har danset med sangerinden Kirsten Siggaard i sæson 13 i 2016. 

Han deltog i 2017 i sæson 14 af Vild med Dans, hvor han dansede med kokken Dak Wichangoen. Parret røg ud i kvartfinalen og havnede på en 4. plads.

I sæson 15 i 2018 dansede han med Signe Lindkvist. 

I sæson 16 i 2019 dansede han med Christel Pixi.

Thomas Evers Poulsen deltog i sæson 17 i 2020. Han dansede skuespiller Merete Mærkedahl. Danseparret vandt sæsonen.

I sæson 18 i 2021 dansede han med Mascha Vang 

Han deltog i sæson 19 af Vild med dans sammen med komiker Natasha Brock. Parret endte med at blive nummer tre.

Bibliografi
Thomas Evers Poulsen udgav i efteråret 2015 bogen "Vild med stiletter - kunsten at kunne få kvinder til alt".

Referencer

Eksterne henvisninger 
 Om Thomas Evers Poulsen
  

Dansere fra Danmark
Professionelle dansere i Vild med dans
Albumcover

Et albumcover er det yderste omslag på plade. Udtrykket gælder for:

 det trykte papomslag til grammofonplader: 10 eller 12 tommer 78-plader, singleplade og 12 tommer LP’er og "45" plader
 det trykte indmad i en CD-pakning
 det billede der følger et digitalt download af et helt album eller dets enkelte spor.

Et albumcover tjener tre formål:
 at annoncere og identificere musikindholdet
 at formidle udøverens kunstneriske intention
 at gengivelser af værket, kan danne anvendes som et salgsfremmende indsats for produktet, og forbindes med det via et identificerbart billede.

Cover
Indpakning
Polabere

Polaberne (, ) var et vestslavisk folk, der valg med i stammeforbundet obotritterne. Deres bosættelsesområde lå mellem Trave og Elben, og det omfattede omtrent det, der i dag er Kreis Herzogtum Lauenburg, Landkreis Nordwestmecklenburg, Landkreis Ludwigslust og det nedersachsiske Wendland øst for Lüneburg. Polabernes hovedborg var Ratzeburg.

I 1143 gav hertug Henrik Løve det grevskab (Ratzeburg), han havde skabt på polabernes område, som len til sin hirdmand, Heinrich von Badewide. Hans efterkommere regerede indtil 1199 som grever af Ratzeburg. De østlige dele af polabernes bosættelsesområde forblev derimod under obotrittiske og mecklenburgske fyrster.  

Polaberne kan påvises indtil 1700-tallet, men derefter blandedes de med nedersachserne og det polabiske sprog uddøde. En rest af de nedersachsiske polaber kan ses i form af de mange ringbyer i regionen.

Tyskland i middelalderen
Tidligere folkeslag i Europa
Vestslavere
Poul Offenbach

Poul "lille pølse"/"Boffa" Johan Offenbach (født Jensen 10. november 1902 i København-6. september 1972 i København) var en dansk fodboldspiller.

I sin klubkarriere spillede Offenbach for B.93 og var med på det hold, som vandt DM til klubben i 1927. Han spillede 24 kampe og scorede 4 mål i perioden 1924-1931.

Offenbach havde sin egen lille købmandsforretning.

Eksterne henvisninger
B93s spillerprofiler

Fodboldspillere fra Danmark
Fodboldspillere fra B.93
Personer fra København
Carlos Diogo

Carlos Andrés Diogo Enseñat (født 18. juli 1983 i Montevideo, Uruguay) er en uruguayansk fodboldspiller, der spiller som wingback. Han har gennem karrieren spillet for blandt andet River Plate, Peñarol og Real Zaragoza.

Karriere 
Tidligere har han optrådt for de uruguayanske klubber River Plate Montevideo og Peñarol, for argentinske River Plate Buenos Aires, og for tre spanske klubber, storholdet Real Madrid, Real Zaragoza samt SD Huesca.

5 spilledages karantæne 
Den 6. januar 2007 var Diogo i en kamp for Zaragoza mod Sevilla FC involveret i et voldsomt slagsmål med brasilianeren Luis Fabiano, hvor begge spillere uddelte både skaller og knytnæveslag til modstanderen. Begge blev udvist, og efterfølgende idømt 5 spilledages karantæne af det spanske forbund.

Landshold 
Diogo nåede i sin tid som landsholdsspiller (2003-2007) at spille 22 kampe for Uruguays landshold, som han debuterede for den 28. marts 2003 i en venskabskamp mod Japan. Han var en del af den uruguayanske trup til Copa América i både 2004 og 2007.

Personlige liv 
Diogo er søn af en tidligere fodboldspiller, nemlig Víctor Diogo. Han spillede også på et tidspunkt i Peñarol, og har derudover spillet for brasilianske Palmerias.

Referencer

Eksterne henvisninger 

Fodboldspillere fra Uruguay
Fodboldspillere fra Club Atlético River Plate
Fodboldspillere fra Real Madrid CF
Fodboldspillere fra Real Zaragoza
Fodboldspillere fra Club Atlético Peñarol
Fodboldspillere fra KAA Gent
Personer fra Montevideo
Rio-gruppen

Rio-gruppen er en international organisation af latinamerikanske stater. Den blev etableret i 1986 under Den kolde krig som et alternativ til Organisationen af Amerikanske Stater, som var domineret af USA. Rio-gruppen har hverken sekretariat eller andet permanent organisationsapparat, og driver sin virksomhed i form af årlige topmøder mellem statslederne i medlemslandene.

Nuværende medlemslande i alfabetisk rækkefølge:

Links 
 Explanation of the Rio Group  from the Brazilian government.
 Pro-tempore secretariat hosted by Chile from 2001 

Internationale organisationer
Etableret i 1986
Åg

Et åg er et redskab, som bruges til at udjævne vægt. Oftest er det på dansk et bæreredskab til at lægge over skuldrene; et redskab, som gør det muligt at bære tungere vægt, end man ellers havde klaret, fordi belastningen bliver rigtigt anbragt. Ordet kan også bruges i overført betydning som «hårdt, påtvunget arbejde» eller «tung skæbne». 

Åg betegner i fysikken et middel til mekanisk samling eller spredning af to ligeværdige kræfter. Det har altid form af en stang, som er ret eller buet og tilpasset anvendelsen. 

Åget har som redskab været brugt i umindelige tider. De første var af træ, men nogle blev siden lavet helt eller delvis af jern.

Skulderåg 

På dansk er den almindeligste betydning af åg et bæreredskab til at lægge over skuldrene, med en tovstump med krog i hver ende. Krogene blev almindeligvis brugt til at hænge spande i, oftest vandspande. Med en spand på hver side afbalancerer de hinanden. Åget kunne dog også bruges til at bære andre ting end vandspande.

Åget er en specielt udformet vægtstang, ca. 1,50 m lang, med tov og krog hængende i hver ende. Stangen var tilpasset skuldrene, med en udskæring på midten, beregnet til nakken. I enderne hægtede man to lige tunge byrder, ofte vandspande. Det blev lettere at bære læsset, så man klarede en lidt tungere byrde end i hånden eller i favnen.

Skulderåget har været brugt overalt i Danmark indtil midten af det 20. århundrede.

Kobling mellem trækdyr 

Åg er også navnet på tværstykket mellem to trækdyr. Det kunne være anbragt over panderne (fæstet til hornene) hos okser eller over bringerne (brystet) hos okser eller heste. Tværstykket var så forbundet med trækselerne på kærren eller slæden.

Overført betydning: «Gå under åget» 
«At være under nogens åg» er en måde at beskrive slaveri på. Udtrykket kendes fra Bibelen, hvor Israels folk sled under Faraos åg, indtil Moses førte dem ud. Romerne bar åget som demonstrationsmiddel mod upopulære ledere og love.

Se også
 Vægtstang
 Seletøj

Løfteudstyr
Værktøj 
Landbrugshistorie
Transportredskaber
Säveån

Säveån er en 130 km lang flod (inklusiv kildefloder) i Västergötland, med et afvandingsområde på 1.475 km². Den har sit udspring ved Vänga sydøst for søen Säven mellem Borås og Vårgårda, hvor to små kildefloder øber sammen. Ved Vänga er der en gammel vandmølle og en stenbeklædt kanal.

Åen passerar tæt ved byen Vårgårda, løber gennem Alingsås og munder ud i søen Mjörn. I passagen mellem Mjörn og Lillelången ved Norsesund er der et mindre vandkraftværk. Vandet flyder via den lille men langstrakte sø Sävelången til Floda hvor der er endnu en dæmning. Åen fortsætter gennem Hillefors Grynkvarn inden den passerer Stenkullen og Lerum for at munde ud i søen Aspen. I Jonsered ved Aspens vestre ende findes flere dæmninger og kraftværker inden åen passerer Partille på vej til Göteborg. Cirka 300 meter før udmundingen i Göta älv munder Mölndalsån ud i Säveån. Säveån løber ud i Göta älv ved Göteborgs havn, øst for Tingstadstunnellen.

Namnet Säve kommer af den ældre navneform sæva og sæver med betydningen rolig , stille , med hentydning til den rolige forløb.

Eksterne kilder og henvisninger 

 Säveåns dalgång. Temanummer om Säveån och dess dalgång i Fynd, tidskrift för Göteborgs stadsmuseum och Fornminnesföreningen i Göteborg, nr 1-2/1997.

Vandløb i Sverige
Västergötland
Footjob

Et footjob er slang for kønslig omgang mellem en mands penis og en partners fødder. Footjobbet kan ledes helt tilbage til romerriget hvor man har fundet kalkmalerier af en kvinde, der højst sandsynligt giver en mand et footjob. Selve kalkmaleriet blev fundet i et "glædeshus" hvor der på toppen af alle lofter var afbilledet den pågældende piges speciale.

Footjobbets udførelse 
Når man skal udføre et footjob, placerer giveren sine fødder omkring modtagerens penis og kører dem op og ned af penissen. Det er muligt, at modtageren bare holder giverens fødder omkring sin penis og bevæger enten sit underliv eller giverens fødder frem og tilbage. Det er også muligt, at der er flere givere, hvor giverne enten deles om, eller skiftes til, at give footjobbet. Et footjob udføres bedst, når manden har sin erektion, og det kan nogle gange komme til en udløsning for manden.

Sexologi
Sebastián Eguren

Sebastián Eguren Ledesma (født 8. januar 1981 i Montevideo, Uruguay) er en uruguayansk tidligere fodboldspiller, der spillede som midtbanespiller. Gennem karrieren spillede han for en række klubber i både hjemlandet og i Europa, blandt andet Montevideo Wanderers, Nacional, Sporting Gijón, Hammarby og Villarreal.

Landshold 
Eguren nåede 54 kampe og syv scoringer for Uruguays landshold, som han debuterede for den 13. juli 2001 i en Copa América-kamp mod Bolivia. Udover deltagelsen ved Copa América 2001 deltog han også ved VM i 2010 i Sydafrika.

Eksterne henvisninger 

Fodboldspillere fra Uruguay
Deltagere ved verdensmesterskabet i fodbold 2010
Fodboldspillere fra Rosenborg BK
Fodboldspillere fra Hammarby IF
Fodboldspillere fra Villarreal CF
Fodboldspillere fra AIK Fotboll
Fodboldspillere fra Sporting Gijón
Fodboldspillere fra Palmeiras
Alingsås kommun

Alingsås kommun er en kommune i Västra Götalands län i landskapet Västergötland i Sverige. Hovedbyen er Alingsås.

Kommunen grænser til Ale, Lerums, Bollebygds, Vårgårda, Essunga og Trollhättans kommun. Kommunen ligger langs E20 og Västra stambanan med pendlertog til Göteborg.

Alingsås kommun regnes fra 2005 som en del af Storgöteborg.

Geografi 
Alingsås kommun består hovedsageligt af det skov- og sølandskab som præger det sydlige Västergötland. Det brydes dog af landbrugslandskaber langs Säveån nordøst for hovedbyen, op mod Varaslätten.

Søer 
I Alingsås kommun er der over 150 navngivne søer. Her er nogle af de større

Byer og landsbyer 
Alingsås kommune har ud over hovedbyen 6 byer:
(Indb. pr 31. december 2005.)

Venskabsbyer 
Alingsås har syv venskabsbyer.

I Norden:
 : Tårnby
 : Karis
 : Skedsmo

Udenfor Norden:
 : Leisi
 : Mont-de-Marsan
 : Kartong
 : Ocatal

Eksterne kilder og henvisninger 

 Alingsås kommun
 Valmyndigheten 

Kommuner i Västra Götalands län
Skvatmølle

Skvatmøllen (eller skvætmøllen) er den ældste form for vandmølle med et vandret møllehjul med skråtstillede vinger og en lodret aksel. Den trækker direkte (uden gearing) på løberen i kværnen. Møllehjulet er mindre end de senere vandmøllehjul. Alt må formodes at været bygget af træ, og det er grunden til, at der ikke er fundet mange, sikre skvatmøllerester.

Skvatmøllen var ikke nær så produktiv som de senere møller med lodret gående hjul, men den var et betydeligt fremskridt fra det hårde arbejde med en håndkværn. Den var let at bygge af få materialer. Den krævede heller ikke stor vandgennemstrømning for at kunne fungere. Det har været tillokkende for bønderne at bygge hver deres mølle.

Eksterne henvisninger 

 Knud Søgaard, Sigfred Bang og Alfred Sørensen: Møller og kornmaling
 Anders Linde-Laursen: "Danske skvatmøller - »Fup« eller »Fakta«?" (Fortid og Nutid 1989, s. 1-28) 
  Løve Mølle
Vandmøller 
Teknik
Landbrugshistorie